Rowers slaan toe in krematoriumArgieffoto Roubeklaers is vroeër die week tydens ŉ begrafnis van hul selfone, klere en kontant beroof. Kol. Thembeka Mbhele, woordvoerder van die polisie, het gesê die begrafnis is Maandag by die Clare Estate Umgeni Hindoe-krematorium in Durban, KwaZulu-Natal, gehou. “Die roubeklaers is omstreeks 17:10 deur ŉ groep gewapende mans oorval. Hulle is met ŉ vuurwapen gedreig en van ses selfone, klere en kontant beroof.” Mbhele het gesê die aanvallers het gevlug en niemand is nog in hegtenis geneem nie. ŉ Saak van roof word ondersoek. “Ons wil ŉ beroep doen op lede van die publiek om altyd waaksaam te wees, selfs wanneer hulle ŉ begrafnis bywoon.” Enigiemand met inligting oor die voorval word versoek om die Sydenham-speurtak te skakel by 031 203 2703/04 of Crime Stop by 08600 10111.